5
Ehe ɛsɛl nawrɛ
Luk 6.20-23
1 Eke Jesu ɛkn bieku a, lʼuyu lafɛny af ɛtŋ li sig es. In e jam ɛsɛl a ow titmʼn 2 ɛtŋ nʼam yɛgm wɛl low li dad lʼɛsɛ:
3 «Agŋ ekʼij abŋ ɛm e gbↄr,†
ehe él ɛl eci
aŋke Afr e gbreŋgbi usu a, ɛl eci!†
4 Agŋ a ekʼanŋ sↄrŋ ɛm a, ehe él ɛl eci
aŋke Nyam bʼow ɛyr ɛl ɛrm es!
5 Agŋ ɛrm frↄrↄ ɛsɛl, ehe él ɛl eci,
aŋke -li bʼow -lʼij wus eke Nyam ɛwar a ecʼaja.
6 Agŋ eke low nɛnyɛmbri nyam ecʼamn am ↄny a,
ehe él ɛl eci,
aŋke Nyam bʼow iyr ɛl lok.
7 Agŋ a eke bʼikŋ agŋ sↄrŋ a, ehe él ɛl eci,
aŋke Nyam bʼow ikŋ ɛl sↄrŋ!
8 Agŋ ekʼɛrm ɛm ayl a, ehe él ɛl eci,
aŋke -li bʼow -lʼɛkn Nyam.
9 Agŋ a eke bʼis ɛrm es ɛy a, ehe él ɛl eci,
aŋke wɛl bʼow ɛsŋ ɛl Nyam ecʼey.
10 Agŋ a eke bʼan es ɛsɛ elel eke Nyam bʼerur ab af,
ke ow sosiɛm wɛl bʼijr gbre a, ehe él ɛl eci,
aŋke Afr e gbreŋgbi usu a, ɛl eci.
11 Ànŋn ehe ɛm eke ɛm sosiɛm agŋ bi wɛwr ↄny, bʼijr ↄny gbre, bi dad ów eŋuŋ fɛŋ ok ↄny af yadŋ ɛm. 12 Kòkr yaya, ànŋn sos ɛm iŋn ɛm, aŋke afr ob ap ligbɛl nyam am eku ↄny. Kokoba ↄb ɛsɛl ekʼikŋ anym ow a yɛji, ɛbɛn eke wɛl ijr ɛl gbre ana.»
Mok lele usuayl ab owi
Mark 9.50; Luk 14.34-35
13 «Ɔny anake eel wus na e mok a. Kↄ eke mok irmn in e ded a, † ayaf wɛl ↄtu eke ki kokrʼr ke lʼɛwl li ded ee? Lʼakplm ij, gbeŋ cɛ lʼit eke wɛl kʼoc ↄwlʼl ke agŋ uyuʼr af.
14 Ɔny anake eel wus na ecʼusuayl a. Baŋn ekʼanŋ lafɛny af a ↄnym es lↄl. 15 Wɛl ígŋm kɛniɛ ɛwm es ob ew; kↄ wɛl bʼitmʼn es ob gege af, ke lʼáyal agŋ a fɛŋ ekʼanŋ akŋ a. 16 Ɛbɛn ekʼↄny ecʼusuayl a ki jɛjn agŋ fɛŋ ecʼany af ana, yecʼɛtŋ ke -lʼɛkn ↄny ecʼów amamn a eke bi kokr a, ke -li kↄklm ↄny Ɛs ekʼanŋ afr a.»
Ol eci liy ɛm ɛlu
17 «Kì tutar eke mʼow e mi kʼↄny Mois ecʼol a lele kokoba ↄb ɛsɛl e low yɛgm ab ab mʼot es. Mʼowm eke mi kʼↄny mʼot ɛl es, kↄ eke mi kʼɛlu liy ɛm. 18 Mʼam dad ↄny nawrɛ ɛm eke afr lele wus ab bʼow ɛc, kↄ ol a eke wɛl nↄn a e mↄni kaka, ow e logli kaka kʼow tɛtŋm es toŋ ke fɛŋ íy nɛny. † 19 Ow sosiɛm, ɛgŋ eke bʼow igŋ sol amua ɛm e likekli nyam ɛlu es, ke bʼow yɛgm agŋ kok ɛbɛn a, Afr e gbreŋgbi usu a, li bʼow lʼel likekli; gbɛkↄ ɛgŋ eke bʼow ↄsu ol a, ke bʼow yɛgm agŋ kok ɛbɛn a, Afr e gbreŋgbi usu a, li bʼow lʼel ligbɛl. 20 Kↄ mʼam dad ↄny: eke kokmn low yecʼa eke Nyam am ibrm ↄny a akamn ol e low yɛgm ɛsɛl lele Farisiɛl ab a, kʼow ɛymn Afr e gbreŋgbi usu a.»
Ɛrm bebl owi ecʼakr otar
21 «Irir eke wɛl dad ɛy lagŋɛl: “Kʼíbim ɛgŋ,† ɛgŋ fɛŋ ekʼibi ɛgŋ a, wɛl bʼow ocʼr im jɛj ok ecʼany af.” 22 Kↄ ɛm, mʼam dad ↄny mʼɛsɛ: ɛgŋ fɛŋ eke bʼow ebl ɛrm ok lisijim af a, wɛl bʼow ocʼr im jɛj ok ecʼany af; ɛgŋ eke bʼow wɛwr lisijim ɛsɛ: “Ŋ nyamb ɛgŋ a,” wɛl bʼow ocʼr im Sanedrɛn ecʼagŋ a ecʼany af; ɛtŋ ɛgŋ eke bʼow dad lisijim ɛsɛ “Nuŋ ɛm akplm ŋ a,” it eke wɛl kʼocʼr im gbre ij usu ecʼal ab ɛm. 23 Eke am oc ob ap im egb waw usu ↄŋ Nyam, ɛtŋ yogŋ ↄkn ekʼesŋ jim ɛw low ŋ ab a, 24 egb waw usu yogŋ, ɛ̀w ŋ ecʼob ap ab es, ke íkŋ anym im okar ɛm esŋ jim ab ke sica ɛ́wl ow ke áp Nyam ob a.
25 Eke ɛgŋ nyam ɛw low ŋ ab, ɛtŋ usr ejagb aamn jɛj ok ɛm a, ògŋ es fafa okar ɛm eke anŋn ejagb af a, yecʼɛtŋ ke li kʼócmʼŋ nʼↄↄm jɛj ok ɛs, jɛj ok ɛs a ocmʼŋ ↄↄm usu ↄsu ɛs ɛlumʼŋ sobel ɛm. 26 Mʼam dadʼŋ nawrɛ ɛm: kʼow ɛym ↄkm yogŋ eke sↄgm ŋ e labm a fɛŋ ekʼↄny a uwarm.»
Nfaci owi ecʼakr otar
27 «Irir low yecʼa eke wɛl dad ab ee? Kʼíjm nfaci.† 28 Kↄ ɛm mʼam dad ↄny: ɛgŋ fɛŋ eke bi lɛr lawl e yↄw ke bʼↄny erur in ecʼɛrm ɛm a, ow ab lʼij nfaci ŋ̂. 29 Eke batŋ ow el ŋ e lidr e nyamn a anake bʼↄŋ ɛy sikpl owi ɛm a, ↄkr ↄny ocʼr es ↄwlʼl usu kpekpe: ow akpl ŋ eci eke kʼirmn ŋ e sos ikpr nyam cɛ, ow a eke ŋ e sos a fɛŋ kʼanŋ ke wɛl ↄny ↄwlʼŋ gbre ij usu a. 30 Eke batŋ ow el ŋ e lidr abu a anake bʼↄŋ ɛy sikpl owi ɛm a, ùbrʼr es oc ↄwlʼl kpekpe: ow akpl ŋ eci eke kʼirmn sos ogog nyam, ow a eke kʼim gbre ij usu ab ɛm ŋ e sos a fɛŋ ab a.»
Ɔwarir ecʼakr otar
Matie 19.9; Mark 10.11-12; Luk 16.18
31 «Wɛl dad yɛji: “Eke am ogŋ ŋ e yↄw eke ↄl mar ɛbi a, ↄ́ŋʼn igŋnin e lɛl.”† 32 Kↄ ɛm mʼam dad ↄny: ɛgŋ fɛŋ ekʼɛlu in e yↄw e lʼↄl mar lʼɛbi es, ke ow elm egŋ ot owi ɛm a, nʼↄŋ yↄw a bʼow ɛy nfaci ij owi ɛm. Ɛtŋ ɛgŋ ekʼɛbi yↄw eke wɛl ↄwr a, in yɛji lʼij nfaci.»
Nɛny ij owi ecʼakr otar
33 «Irir low yecʼa eke wɛl dad ɛy lagŋɛl ab ee? Kʼítŋnm ŋ e nɛny ij a, kↄ ke kók Ɛs Kↄtↄkↄ ecʼany af, yecʼa eke dad nɛny ij ɛm a.† 34 Kↄ ɛm, mʼam dad ↄny eke kʼíjmn nɛny kaka: kʼíjmn nɛny afr e nin ɛm aŋke ow el Nyam eci es sig usu; 35 kʼíjmn nɛny wus e nin ɛm aŋke ow el in ecʼakr es ok usu, kʼíjmn nɛny Jerusalɛm e nin ɛm, aŋke ow el Ɛb Ebu gbɛl a ecʼɛb. † 36 Kʼíjm nɛny okm ŋ e nuŋ ab af aŋke kʼↄtum kokm ŋ e sin nuŋ nyam ibrm oglog ufum. 37 Dàdr cɛ ɛsrɛ: “Ɛɛ” oglog “Njaŋ.” Yecʼa eke wɛl bi dad igŋ af a, low ŋuŋn ɛs eci.» †
Efnu ecʼerur owi
Luk 6.27-36
38 «Irir low yecʼa eke wɛl dad ab ee? Nyamn lele nyamn ab ɛtŋ nɛn lele nɛn ab.† 39 Kↄ ɛm mʼam dad ↄny eke kʼátarmn ↄny ecʼifnu ab. Eke batŋ ɛgŋ nyam ɛdŋʼŋ any af lidr ogog e láwl a, † ↄkŋʼn nɛmn ogog ecʼa yɛji lʼɛ́dŋʼŋ. 40 Eke ɛgŋ oc imʼŋ jɛj ok ecʼany af eke kʼeb ŋ eci mob sus ɛm a, yɛ̀bʼr lʼéb ŋ e mob af ɛw a yɛji. † 41 Eke ɛgŋ nyam ↄnyʼŋ lɛc ɛm eke kʼan es in ab sↄfu kaka fɛŋ a, àn ow eci sakp yony. † 42 Ɛgŋ ekʼam ibrmʼŋ ob a, ↄŋʼn; kʼùŋan ɛgŋ ɛrm suŋ.»
43 «Irir low yecʼa eke wɛl dad ab ee? Bʼow erur ɛgŋ kaka fɛŋ† ke ífn ŋ ecʼifnu. 44 Kↄ ɛm mʼam dad ↄny: èrurir ↄny ecʼefnu, ke ŋↄ́ŋan Nyam ↄŋn agŋ a eke bʼijr ↄny gbre a; 45 ow ɛm a bʼow eel ↄny Ɛs ekʼanŋ afr a ecʼey, aŋke in e ligbn a bʼafŋn ów eŋuŋ kok ɛsɛl lele ów amamn kok ɛsɛl ab, ɛtŋ in ecʼafr e mij a bʼaan ów amamn kok ɛsɛl lele ów eŋuŋ kok ɛsɛl ab. 46 Eke batŋ ow el agŋ a cɛ eke bʼerur ↄny a bʼerurir, ke bla kʼↄŋ ekur Nyam ogŋ ecʼob ap ee? Wus labm eb ɛsɛl yɛji ɛbɛn cɛ -li bi kok. 47 Ekʼow el ↄny lisijimɛl cɛ bʼɛsŋnin, ke low ligbɛl kokr ab ee? Nyam any uwm ɛsɛl yɛji, ɛbɛn cɛ -li bi kok. 48 Éel sↄbↄ ɛsɛ elel ekʼↄny Ɛs ekʼanŋ afr a yɛji el sↄbↄ ab af.» †
† 5:3 Agŋ ekʼij abŋ ɛm e gbↄr:Agŋ ekʼuw any ekʼɛl e low fɛŋ anŋ Nyam ɛm a. † 5:3 Afr e gbreŋgbi usu a, ɛl eci!Odad na Grɛk ɛm a, wɛl ↄtu ekʼitŋn ɛjecʼɛm dad ɛsɛ -lʼel Afr e gbreŋgbi usu a eci agŋ. Jesu eci low yɛgm na bebl Jwifɛl ɛrm aŋke ɛl eci low yɛgm ɛm a, Afr eci gbreŋgbi usu a, ɛl ecʼɛbr a cɛ ecʼagŋ a sↄny coco eci. † 5:13 Tasi ɛm a, Israɛl wus af eci mok a bʼirmn in eci ded a. Mob ɛjeci e miy kpacam bʼanŋ ɛm ekʼↄnym lɛc ded ɛm. Eke wɛl bʼɛw mok ikŋ na es foŋ ɛm a, mok a tasi bi ler es ke miy kpacam a anŋ. † 5:18 toŋ ke fɛŋ íy nɛny:odad na Grɛk ɛm, wɛl ↄtu ekʼitŋn ɛjecʼɛm dad ɛsɛ toŋ ke ow él wus na e nuŋ ɛdŋ. † 5:21 Ɔkm Ok 20.13; Ol Ɔkn 5.17. † 5:27 Ɔkm Ok 20.14; Ol Ɔkn 5.18. † 5:31 Ol Ɔkn 24.1-4. Igŋnin tasi a ecʼelel eke wɛl ki kok ana; gbɛkↄ Jwifɛl bɛb eci tutr ɛm a, ow el abusu eke wɛl ɛlu ɛl es eke low kaka fɛŋ ɛm -li kʼigŋnin. Ɛ̀kn Matie 19.7-9. † 5:33 Ob Ap 19.12; Awl 30.3; Ol Ɔkn 23.22-24. † 5:35 Jwifɛl bɛb e tutr ɛm a, eke -lʼij nɛny ob ɛjeci e nin ɛm ɛtŋ ow elm Nyam e nin ɛm, eke -li kokm yɛji ↄfr ↄfr. † 5:37 Ɛ̀kn Jan 8.44. † 5:38 Ɔkm Ok 21.24; Ob Ap 24.20; Ol Ɔkn 19.21. † 5:39 Ɛ́dŋ ɛgŋ any af el Jwifɛl ogŋ eci wɛwr ligbɛl. † 5:40 Jwifɛl ogŋ a, mob af ɛw a, wɛl bʼoc bubur sos es ncok ɛm; na sosiɛm ol ↄŋ abusu eke wɛl kʼoc igŋn ɛgŋ lɛgŋ owr cɛ eci (Ɔkm Ok 22.25-26; Ol Ɔkn 24.13). Jesu am yɛgm eke ɛgŋ ki kok low afŋ ol es yɛ́bʼr lʼoc kpɛkŋ kpɛkŋ. † 5:41 Rom e srↄda eyŋ a ↄny abusu eke kʼↄny ɛgŋ lɛc ɛm uyu ɛl ecʼɛrɛkp an es kilo nyam lele likpr ab cɛ. † 5:43 Ob Ap 19.18. † 5:48 Bɛ̀bmn Ob Ap 19.2 lele Ɔkm Ok 18.13 ab.